Direttiva dwar l-enerġija rinnovabbli: Sal-2030 32% tal-enerġija kkunsmata fl-UE ser tiġi minn sorsi rinnovabbli. L-ambaxxaturi għall-UE tal-istati membri kkonfermaw, f'isem il-Kunsill, il-ftehim proviżorju li ntlaħaq fid-19-20 ta' Ġunju bejn il-Presidenza Bulgara u l-Parlament Ewropew fuq ir- regolament dwar il-governanza tal-Unjoni tal-Enerġija Il-Kunsill illum qabel dwar sistema ġdida ta' governanza tal-unjoni tal-enerġija. Din ser tiżgura li nibqgħu fit-triq it-tajba biex nilħqu l-objettivi fit-tul tagħna dwar l-enerġija u l-klima. Dan ir-regolament huwa strument fundamentali għall-immodernizzar tal-politiki tagħna dwar l-enerġija peress li jiżgura trasparenza, koerenza, u kosteffiċjenza, u jsaħħaħ il-kollaborazzjoni. Temenuzhka Petkova, Ministru għall-Enerġija tal-Bulgarija Ir-regolament dwar il-governanza huwa parti ċentrali tal-pakkett dwar l-enerġija nadifa. Huwa leġislazzjoni unifikanti għall-ilħuq tal-miri tal-UE għall-2030 dwar l-enerġija u l-klima. Jiddefinixxi kif l-istati membri ser jikkollaboraw ma' xulxin kif ukoll mal-Kummissjoni biex jilħqu l-miri ambizzjużi tal-UE dwar l-enerġija nadifa, inkluż il-miri għall-enerġija rinnovabbli u dawk għall-effiċjenza fl-enerġija, kif ukoll l-għanijiet fit-tul tal-UE dwar l-emissjonijiet ta' gass serra. Jistabbilixxi wkoll mekkaniżmi ta' kontroll li ser jgħinu jiżguraw li jintlaħqu l-miri, u li l-firxa tal-azzjonijiet proposti jikkostitwixxu approċċ koerenti u kkoordinat. Barra minn hekk, ir-regolament jipprevedi rapportar taħt il-UNFCCC u l-Ftehim ta' Pariġi. Proċess strutturat u iterattiv bejn l-istati membri u l-Kummissjoni Ewropea u sistema ta' konsultazzjonijiet reġjonali u rakkomandazzjonijiet tal-Kummissjoni dwar pjanijiet nazzjonali dwar l-enerġija u l-klima ser jgħinu jiżguraw li isir progress tajjeb b'rabta mal-isforzi għall-ilħuq tal-miri tal-UE u jiżguraw sinerġiji aħjar bejn l-isforzi nazzjonali f'dawn l-oqsma. Fl-istess ħin ir-regolament jagħti flessibbiltà suffiċjenti lill-pajjiżi individwali biex jadattaw għall-kundizzjonijiet u l-bżonnijiet nazzjonali tagħhom. Il-pjanijiet nazzjonali dwar l-enerġija u l-klima ser jinkludu miri, kontribuzzjonijiet, politiki u miżuri nazzjonali għal kull waħda mill-ħames dimensjonijiet tal-unjoni tal-enerġija: id-dekarbonizzazzjoni, l-effiċjenza enerġetika, is-sigurtà tal-enerġija, is-suq intern tal-enerġija kif ukoll ir-riċerka, l-innovazzjoni u l-kompetittività. Elementi ewlenin oħrajn tar-regolament dwar il-governanza huma kif ġej: Kronoloġija għall- pjanijiet nazzjonali għall-enerġija u l-klima : il-koleġislaturi qablu li l-istati membri ser ikunu jridu jippreżentaw l-abbozzi ta' pjanijiet tagħhom lill-Kummissjoni sal-31 ta' Diċembru 2018, u li l-Kummissjoni ser toħroġ ir-rakkomandazzjonijiet tagħha mhux aktar tard mit-30 ta' Ġunju 2019. L-iskadenza għall-preżentazzjoni tal-pjanijiet nazzjonali finali għall-enerġija u l-klima hi l-31 ta' Diċembru 2019. Rapporti ta' progress : l-ewwel rapport ta' progress biennali fuq l-implimentazzjoni tal-pjanijiet nazzjonali għall-enerġija u l-klima jmiss fil-15 ta' Marzu 2023. Trajettorji għall-enerġija rinnovabbli u l-effiċjenza enerġetika : biex tilħaq il-mira globali tagħha ta' 32% għall-enerġija rinnovabbli sal-2030, l-UE tkun trid laħqet 18% tal-mira sal-2022, 43% sal-2025, u 65% sal-2027. Qablu wkoll li jiġu stabbiliti tliet snin ta' referenza għall-effiċjenza enerġetika (2022, 2025 u 2027). Mekkaniżmu għall-indirizzar tad-diskrepanzi : il-koleġislaturi qablu li jintuża l-mekkaniżmu għall-indirizzar tad-diskrepanzi għall-enerġija rinnovabbli: jekk ikun hemm diskrepanza fil-livell tal-UE, dawk l-istati membri li jkunu taħt il-punti ta' referenza tagħhom ser ikollhom jindirizzaw id-diskrepanza billi jimplimentaw miżuri fil-livell nazzjonali. Hemm ukoll obbligu biex tiġi indirizzata kwalunkwe diskrepanza fil-linja ta' referenza tal-enerġija rinnovabbli 2020 - jekk din kellha sseħħ fi żmien sena. Għall-effiċjenza enerġetika, il-fokus ser ikun fuq miżuri fil-livell tal-UE. Strateġiji fit-tul : il-koleġislaturi qablu dwar artikolu dwar l-istrateġiji fit-tul tal-UE u tal-istati membri, li jistabbilixxi kronoloġija, flimkien ma' anness indikattiv li ser jenfasizza l-paragunabbiltà tal-istrateġiji fit-tul tagħhom, kif ukoll isaħħaħ ir-rabta bejn l-istrateġiji fit-tul fil-livell nazzjonali u f'dak tal-UE. Sfond u passi li jmiss Ir-regolament dwar il-governanza huwa pedament tal-pakkett dwar l-enerġija nadifa. Dan il-mega-pakkett ġie ppreżentat mill-Kummissjoni f'Novembru 2016 u jikkonsisti fi tmien proposti leġislattivi. L-għan tar-regolament dwar il-governanza hu li jintegra u jissimplifika s-sett eżistenti u sovrappost ta' rekwiżiti għall-ippjanar, ir-rapportar u l-monitoraġġ skont il-leġislazzjoni tal-UE dwar l-enerġija u l-klima. L-istati membri ser iħejju pjanijiet nazzjonali dwar l-enerġija u l-klima li jiddeskrivu kif beħsiebhom jikkontribwixxu għall-għanijiet tal-unjoni tal-enerġija, b'mod partikolari l-miri tal-UE għall-2030 dwar l-enerġiji rinnovabbli, l-effiċjenza enerġetika u l-emissjonijiet tal-gassijiet serra. Il-Kunsill adotta l-pożizzjoni tiegħu dwar il-proposta fit-18 ta' Diċembru 2017. Dan ippermetta lill-Presidenza Bulgara biex tibda negozjati ta' trilogu mal-Parlament Ewropew fil-21 ta' Frar 2018. Fid-19 - 20 ta' Ġunju ntlaħaq qbil proviżorju bejn il-koleġislaturi. L-approvazzjoni tal-lum mill-ambaxxaturi għall-UE tfisser li r-regolament jista' jiġi ppreżentat lill-Parlament Ewropew għall-approvazzjoni, fejn il-votazzjoni fil-plenarja mistennija ssir f'Ottubru, u mbagħad tmur lura għand il-Kunsill għall-adozzjoni finali. Ir-regolament ser jidħol fis-seħħ għoxrin jum wara l-pubblikazzjoni tiegħu fil- Ġurnal Uffiċjali tal-Unjoni Ewropea Test ta' kompromess finali Governanza tal-Unjoni tal-Enerġija – il-Kunsill jilħaq qbil dwar l-approċċ ġenerali (stqarrija għall-istampa, 18/12/2018) Approċċ ġenerali Proposta tal-Kummissjoni